Lørdag formiddag udbrød der brand i et enfamiliehus i Brønderslev. Ingen personer eller dyr er kommet til skade.

Et enfamiliehus på Tornerosevej i Brønderslev er ubeboeligt efter der lørdag formiddag udbrød brand. Nordjyllands Beredskab modtog meldingen om branden klokken 10.40. - Branden er startet i køkkenet, men hvad der har antændt det, kan vi ikke sige på nuværende tidspunkt, fortæller indsatsleder ved Nordjyllands Beredskab, Dorthe Krogh til TV2 Nord klokken 12.15. Da beredskabet kom frem, var der flammer i huset og ruderne i køkkenet var sprunget. Kort efter middag er beredskabet stadig i gang med arbejdet. - Branden har bredt sig til lidt af tagkonstruktionen, så det er vi ved at slukke og sikre, at det ikke breder sig til resten af taget, siger indsatslederen. Ingen personer eller dyr var hjemme, da branden opstod og derfor er der ingen tilskadekomne. Huset er dog sod- og røgskadet, så det ikke længere er beboeligt.